**Faste ansettelser i byggebransjen – bekjemp omgåelser av nytt regelverk!**

Vi krever en byggebransje bygd på faste ansettelser og lover kamp mot omgåelser av innleieforbudet!

I desember i fjor ble en mangeårig kamp mot løsarbeid og bemanningsbransjen kronet med en viktig delseier, da stortinget vedtok en innstramming i adgangen til å leie inn fra bemanningsbyråer landet over, og et forbud mot dette i byggebransjen i Oslo, Viken og Vestfold. Stortingets intensjon var klar, dette skal føre til flere faste ansettelser!

Men som vi vet av erfaring, og som vi allerede ser forberedelser til, så er arbeidsgiverne kreative og offensive i sin jakt på billigere arbeidskraft og mindre forpliktelser overfor arbeidstakerne de skal bruke til å utføre arbeid for seg. Alt nå før den nye loven har trådt i kraft rigger bemanningsbyråer, i samarbeid med produksjonsbedrifter, seg for å omgå innleieforbudet ved å bruke gjentatte midlertidige ansettelser via bemanningsbyråer inn til produksjonsbedriftene. Dette kan vi ikke akseptere!

Vi vet også at det vil bli et økt press på de tillitsvalgte når produksjonsbedriftene vil øke bruken av bortsetting til underentreprenører, som i en del tilfeller vil være fordekt innleie. Her må vi være våkne og bruke forhandlingsretten vi har på bortsetting i Fellesoverenskomsten for byggfag, og det skal tvistes der vi ikke blir hørt i disse forhandlingene.

Skal det nye lovverket på innleie bli et vendepunkt i byggebransjens sysselsettingsstrategi, og skal vi lykkes med å bygge en bransje bygd på faste ansettelser, kompetanse, lærlinger, produktivitet og gode lønns- og arbeidsvilkår, så må vi slå ned på de omgåelsene vi vet vil komme. Kampen for faste ansettelser er ikke over med innleieforbudet, og den første byggeplassen som tar i bruk strategien med midlertidige ansettelser via et bemanningsbyrå skal blokkeres av alle oss som har gått i spiss for et forbud mot innleie. Vi er ikke fornøyd før bygningsarbeidere er fast ansatt i bedriften de jobber for, og så skal tariffavtalen på plass!